• Seba' pajjiżi f'erbat ijiem • Laqgħat ma' mexxejja biex ikunu diskussi l-prijoritajiet • Żjara fl-iktar bliet kapitali importanti Għada l-Prim Ministru, Joseph Muscat, jibda tour marbut mal-Presidenza tal-Kunsill tal-Unjoni Ewropea. Dan proprju ġimgħa wara li pajjiżna nieda l-identità viżwali tal-Presidenza u ħabbar ukoll il-prijoritajiet b'mod uffiċjali. Issa li baqa' biss ftit iktar minn xahar għall-Presidenza, it-tħejjijiet isiru iktar intensivi u l-laqgħat politiċi jibdew ma jaqtgħu xejn saħansitra fuq livell ta' mexxejja. Huwa għalhekk li minn għada l-Prim Ministru jibda jżur seba' pajjiżi f'erbat ijiem fejn kollox jibda bi żjara f'Pariġi fejn se jiltaqa' mal-President Franċiż Francoisse Hollande. Il-Prim Ministru se jkun qed jiltaqa' wkoll mal-Kanċillier tal-Ġermanja, Angela Merkel, biex b'hekk se jkun mar fi tnejn mill-iktar bliet kapitali influwenti fl-Ewropa u żewġ pajjiżi li s-sena d-dieħla se jkunu qed jaffaċċjaw elezzjoni li mhux biss se timpatta l-pajjiż partikolari iżda anke fuq il-ġejjieni tal-Unjoni Ewropea. Fl-Irlanda, il-Prim Ministru se jiltaqa' mal-Prim Ministru Enda Kenny, li ilu jmexxi l-pajjiż mill-2011. Joseph Muscat għandu wkoll laqgħa skedata l-Estonja, fejn il-Prim Ministru Taavi Roivas tilef vot ta' fiduċja iktar kmieni dan ix-xahar bil-president tal-pajjiż jitlob lill-Partit taċ-Ċentru mmexxi minn Juri Ratas imexxi l-gvern. Biex imbagħad fil-Polonja se ssir laqgħa bejn Joseph Muscat u l-Prim Ministru Beata Syzdlo u fid-Danimarka, Muscat ikollu taħdidiet mal-Prim Ministru Lars Lokke Rasmussen. Fl-Ungerija se ssir laqgħa mal-President Viktor Orbán. Kull laqgħa minn dawn ikollha sfond differenti. Skont il-pajjiż u r-realtajiet li qiegħed jiffaċċja bħalissa, bix-xogħol tal-Prim Ministru jkun dak li jiddiskuti l-prijoritajiet tal-Presidenza Maltija u jiġbed lejhom iktar appoġġ. Dan biex meta l-Presidenza tibda fi ftit ġimgħat tassew tkun waħda effettiva u li tħalli riżultati konkreti fil-qafas li llum jippermetti l-mod kif taħdem l-Unjoni Ewropea. Fost it-temi diskussi se jkun hemm ukoll il-ġejjieni tal-Unjoni Ewropea anke fid-dawl tas-summit ta' Bratislava li sar ftit tal-ġimgat ilu. B'summit ieħor se jsegwi f'pajjiżna fi Frar li ġej li wkoll mistenni jkun tema ewlenija. L-ekonomija Ewropea u l-kunflitti fis-Sirja u l-Libja jkunu wkoll fuq l-aġenda. Naturalment hemm ukoll Brexit, anke fid-dawl li r-Renju Unit se jkun qiegħed jinvoka artiklu ħamsin tat-Trattat tal-Unjoni Ewropea, biex jimplimenta r-rieda tal-poplu f'referendum, proprju f'nofs il-Presidenza Maltija. Filwaqt li ladarba madwar il-mejda jkollok żewġ mexxejja ta' żewġ pajjiżi differenti ma tonqosx ir-referenza għar-relazzjonijiet bilaterali bejn iż-żewġ naħat. Dawn il-laqgħat isegwu wkoll laqgħat mal-Prim Ministri tal-Olanda u s-Slovakkja iktar kmieni dan ix-xahar f'pajjiżna u laqgħat mal-ogħla uffiċjali tal-Unjoni Ewropea fi Brussell. Fil-fatt, fil-kapitali Ewropea, Muscat iltaqa' mal-President tal-Parlament Ewropew, Martin Schulz, mal-President tal-Kunsill tal-Unjoni Ewropea, Donald Tusk u mal-President tal-Kummissjoni Ewropea Jean Claude Juncker. Fil-laqgħa ma' Juncker, il-Prim Ministru kellu miegħu lill-Kabinett tal-Ministri li flimkien mal-Kulleġġ tal-Kummissarji Ewropej iddiskutew il-Presidenza Maltija b'Jean Claude Juncker jiddikjara li Malta hija mħejjija sew u li huwa konvint li l-Presidenza Maltija se tkun suċċess. "Malta pajjiż żgħir b'ambizzjonijiet kbar," qal il-President tal-Kummissjoni Ewropea. Il-messaġġ tal-Prim Ministru Malti dwar il-presidenza huwa wkoll wieħed ċar. "Il-Presidenza hi dik li hi. Tul is-snin ingħatat dimensjoni differenti u aħna se nżommu max-xogħol tagħna. Irridu nagħmlu x-xogħol tagħna b'mod tajjeb. Fejn irridu li l-affarijiet isiru u nassiguraw li l-Unjoni Ewropea ma tiqafx, iżda tkompli tipprogressa u anke nagħtu l-kontribut tagħna kull fejn meħtieġ," qal il-Prim Ministru. "Il-vantaġġ tagħna f'dan il-mument li aħna poplu li għalih huwa naturali li jibni l-pontijiet. Nies li nfittxu l-kompromess biex nuru li l-ġejjieni huwa wieħed tajjeb," qal il-Prim Ministru fi Brussell li fisser kif naturalment se jkun hemm kriżijiet. Dawk li nafu bihom u dawk li jinqalgħu minn żmien għal żmien. Fuq kollox il-Prim Ministru ddikjara li jrid li l-Presidenza tkun waħda relevanti għan-nies. "Irridu mhux biss nisimgħu lin-nies, iżda naġixxu dwarhom," iddikjara l-Prim Ministru Malti lejlet li Malta tippresjedi l-Kunsill tal-Unjoni Ewropea għall-ewwel darba. Malta għandha sitt prijoritajiet ewlenin. Il-prijoritajiet tal-Presidenza Maltija huma l-prijoritajiet tan-nies u kienu ffinalizzati fl-aħħar ġimgħat biex nhar it-Tnejn saru pubbliċi u ffinalizzati. Dawn il-prijoritajiet u t-temi ewlenin marbuta magħhom huma: L-IMMIGRAZZJONI: Il-Presidenza Maltija trid timbotta l-implimentazzjoni ta' miżuri diġà maqbula filwaqt li tassigura li t-tema tibqa' fuq nett tal-aġenda. Fost il-miżuri konkreti li qed ikunu proposti hemm it-tisħiħ tas-Sistema Ewropea Komuni tal-Ażil (Common European Asylum System) bil-għan li l-piż tal-isfida tal-immigrazzjoni jinqasam bejn kulħadd b'mod iktar ġust. F'dan il-kuntest qed ikun propost li jkunu riveduti r-regoli ta' Dublin. F'dan is-settur il-Presidenza Maltija għandha wkoll l-għan li l-European Asylum Support Office, l-EASO, jinbidel f'aġenzija. Fil-prijoritajiet Maltin jissemma wkoll kif ir-rilokazzjoni ta' 160,000 persuna fil-bżonn ta' ħarsien irid ikun implimentat b'mod aħjar. Fuq kollox Malta trid stil iktar komplut u li jkopri kollox għall-isfida tal-migrazzjoni. IS-SUQ KOM UNI: Dan huwa meqjus bħala wieħed mill-aqwa assi li għandha l-Unjoni Ewropea. "L-aqwa," huwa deskritt fil-prijoritajiet tal-Presidenza Maltija. Fost il-miżuri konkreti f'dan is-settur hemm it-tmiem tat-tariffi tar-roaming madwar l-Ewropa. Jissemma wkoll il-geoblocking fejn persuna ssib xkiel li tixtri prodotti minn pajjiż għal ieħor tal-Unjoni Ewropea kemm jekk onlajn u kemm jekk mhux. Il-Presidenza Maltija trid li jkun hemm emfasi fuq l-isfidi li jiffaċċjaw in-negożji żgħar u medji anke b'iktar sorsi ta' finanzjament b'dik li qed tissejjaħ Capital Markets Union. L-impjiegi u t-tkabbir ekonomiku jibqgħu prijorità. Għalhekk l-estensjoni fiż-żmien u s-saħħa finanzjarja tal-Fond Ewropew tal-Investiment Strateġiku se jkunu prijorità waqt il-Presidenza Maltija, li trid tiffoka wkoll fuq l-użu tal-enerġija iktar effiċjenti u tassigura provvista ta' enerġija sikura għaċ-ċittadini Ewropej kollha fi żmien ta' kriżi. Il-Presidenza għandha l-għan li taħdem ukoll lejn ftehim biex kull belt u villaġġ tal-Unjoni Ewropea jkollhom Wi-Fi b'xejn. SIGURTÀ: Fl-aħħar xhur l-Unjoni Ewropea ffaċċjat sfidi ta' attakki terroristiċi estremi. "Bħala Unjoni Ewropea irridu nibqgħu viġilanti biex nassiguraw is-sigurtà taċ-ċittadini tagħna," iwieġbu l-prijoritajiet tal-Presidenza. Fost l-għanijiet konkreti għalhekk hemm il-ġlieda kontra t-terroriżmu bi bdil ta' informazzjoni u mmaniġġjar aħjar tat-tagħrif filwaqt li jkun miġġieled aħjar l-iffinanzjar tat-terroristi. Dan saħansitra b'direttivi ġodda dwar ħasil ta' flus. Fost oħrajn irid li jinkiseb iktar progress fuq l-immaniġġjar aħjar tal-kontroll tal-fruntieri, fosthom billi jkun stabbilit reġistru ta' dħul u ħruġ ta' ċittadini minn pajjiżi terzi, fosthom bil-ħolqien ta' EU Travel Information and Aurthorisation System (ETIAS) biex jiddetermina l-eleġibiltà ta' dawk minn pajjiżi terżi eżentati mill-VISA biex isiefru fiż-żona Schengen. INKLUŻJONI SOĊJALI: Il-politika soċjali hija tema oħra li l-gvern Malti għandu għal qalbu. Bil-gvern Malti jrid li l-esperjenza tiegħu f'dan il-qasam tinċentiva stati membri oħrajn. Fost l-għanijiet konkreti hemm iż-żieda tan-nisa fil-post tax-xogħol. Il-Presidenza Maltija trid tikseb progress fuq temi marbuta ma' ugwaljanza tal-ġeneru fosthom bil-proposta ta' direttiva li ttejjeb l-ugwaljanza għal diretturi ta' kumpaniji mniżżla duq il-borża (stock exchange). Fuq l-aġenda wkoll hemm il-vjolenza domestika bil-promozzjoni ta' prattiċi eżemplari u strateġiji, leġiżlazzjoni, studju u statistika. Malta se ttella' wkoll konferenza ministerjali fuq drittijiet LGBTIQ. PAJJIŻI ĠIRIEN: Is-sigurtà u l-prosperità tal-Unjoni Ewropea hi marbuta ma' dik tal-ġirien. Għalhekk se tingħata attenzjoni partikolari lill-ġirien. Il-ħtieġa ta' stabbiltà fil-Libja u l-kontribut tal-Unjoni Ewropea għal tranżizzjoni paċifika hi prijorità. Il-Presidenza Maltija hija impenjata li tappoġġja l-isforz tal-Unjoni Ewropea u dak internazzjonali biex ikun hemm paċi fil-Lvant Nofsani. Jeżisti interess ukoll biex it-tranżizzjoni fit-Tuneżija tibqa' għaddejja tajjeb u l-Unjoni Ewropea żżid l-isforzi tagħha u internazzjonali biex tindirizza l-kunflitt Sirjan. Ir-Russja u l-pajjiżi Għarab u djalogu magħhom jinsabu fuq l-aġenda wkoll. SETTUR MARITTIMU: Iktar ma jgħaddi ż-żmien se jkun hemm iktar dipendenza fuq l-ibħra u l-oċeani. Għalhekk is-settur marittimu huwa s-sitt prijorità. Il-governanza internazzjonali tal-oċeani se tkun formalment parti mill-aġenda Maltija. Is-sena d-dieħla mistennija tkun imnedija inizjattiva bit-titlu Western Mediterrenean Sea Basin Initiative li tibni fuq strutturi eżistenti fil-kuntest tal-ekonomija l-blu. Il-Presidenza tal-Kunsill tal-Unjoni Ewropea kienet stabbilita mit-Trattat ta' Liżbona fl-2009, bil-pajjiż li jkollu l-Presidenza jkun responsabbli biex jara li x-xogħol tal-Kunsill ikun qiegħed isir. Il-Presidenza taħdem fuq bażi ta' rotazzjoni kull sitt xhur, bil-pajjiż li jkollu l-Presidenza, kbir jew żgħir, ikollu opportunità biex jinfluwenza l-aġenda tal-Unjoni Ewropea. Min ikun fil-Presidenza jmexxi l-laqgħat kollha tal-Kunsill bl-eċċezzjoni tal-Kunsill tal-Affarijiet Barranin (FAC). Dan jitmexxa mir-Rappreżentant Għoli tal-Affarijiet Barranin, Federica Mogherini. Il-Presidenza tirrappreżenta wkoll lill-Kunsill fir-relazzjonijiet ma' istituzzjonijiet oħra tal-Unjoni Ewropea. Dan japplika primarjament għar-relazzjoni mal-Kummissjoni Ewropea u l-Parlament Ewropew biex jilħqu ftehim fuq il-fajls leġiżlattivi. Il-Presidenza ma tkunx biss responsabbli mil-laqgħat li jsiru fil-pajjiż, fil-każ tagħna fil-Belt Valletta, iżda anke fi Brussell u f'pajjiżi oħra. PARTI MINN TLIETA Il-Presidenza tal-Kunsill tal-Un joni Ewropea ma ssirx f'iżolament. Pajjiż jibni fuq il-ħidma ta' pajjiż ieħor biex ikun hemm kontinwità u x-xogħol ikun wieħed iktar effettiv. Għalhekk jinħoloq dak li jissejjaħ 'trio' fejn pajjiż jibni fuq ieħor. It-trio ta' Malta hu magħmul mill-Olanda, li kellha l-Presidenza bejn Jannar u Ġunju tas-sena l-oħra, is-Slovakkja li issa żżomm il-Presidenza sal-aħħar tas-sena u Malta li tidħol fit-tmun mill-bidu tas-sena d-dieħla. Flimkien dawn il-pajjiżi jkunu għamlu programm ta' tmintax-il xahar fit-tmexxija, biex imbagħad kull pajjiż jidħol f'iktar dettall għal matul il-Presidenza tiegħu. Meta faslu l-programm tat-trio t-tliet pajjiżi kienu mnebbħa minn ħames prijoritajiet fl-Aġenda Strateġika tal-Kunsill Ewropew. L-għanijiet ta' dawn il-prijoritajiet huma dawk li l-Unjoni Ewropea ssir Unjoni ta' xogħol, tkabbir u kompetittività filwaqt li tati saħħa liċ-ċittadini tagħha billi tħarishom fi kwistjonijiet bħall-faqar u l-esklużjoni soċjali. Iridu jibnu wkoll Unjoni li taħdem fi klima li żżomm il-libertà, is-sigurtà u l-ġustizzja fl-istess ħin li tilgħab rwol importanti fix-xena globali. Il-logo tal-Presidenza ta l-Unjoni Ewropea jissimbolizza dak li jrid iwassal il-pajjiż għal diversi xhur. Forsi wieħed jgħid x'hemm daqshekk importanti f'logo? Żgur li jfisser ħafna għal min fasslu u min ħaseb li jgħaddi minn proċess ta' xhur biex jintgħażel. Kien proċess riskjuż dak li ssir kompetizzjoni fost l-istudenti tal-MCAST. Mhux għax m'hemmx talent fil-Kulleġġ tal-Arti, Xjenza u Teknoloġija. Iżda, għax kompetizzjoni mhux bilfors tagħti dak li jkun mixtieq minn min jorganizzaha. Il-logo maħsub minn Alexia Muscat, gradwata tal-MCAST, iħares lejn il-ġeometrija li tirrappreżenta 'l Malta: Is-salib ta' Malta, il-mitħna, in-nar tal-art u ħafna aspetti oħra. Muscat ħarġet bil-ħsieb, imbagħad kien irfinut u dawk li tlabniehom jikkummentaw dwaru kienu pożittivi. Naturalment la qed nitkellmu ma' min jaħdem fis-settur tad-disinn tal-komunikazzjoni u t-twassil tal-messaġġ Il-Kap tad-Dipartiment tal-Midja u l-Komunikazzjoni fl-Università ta' Ma lta, Ġorġ Mallia, irreaġixxa għal-logo billi qal: "Għoġobni ħafna." Iddeskrivieh bħala "eżempju tajjeb ta' każ rari fid-disinn grafiku, fejn is-simetrija attwalment taħdem. Ma nafx jekk fil-fatt kienx hemm dawk l-influwenzi kollha msemmija fil-vidjow," qal Mallia b'referenza għall-filmat ta' promozzjoni li xxandar meta tħabbar il-filmat. "Mhux narahom kollha, imma bla dubju huwa logo tajjeb li għandu l-kwalitajiet kollha ta' memorabilità, viżibilità u (relattivament) sempliċità," iddikjara Mallia li ra l-kuluri vivaċi bħala rifless tal-Mediterranjetà tagħna. Christian Peregin, editur ta' Lovin Malta u espert fil-kommunikazzjoni qal li l-logo magħżul huwa wieħed li jogħġob lill-folla għalkemm mhux innovattiv daqskemm kellu jkun. "Ħasra meta tqis li hu magħmul minn studenta tal-MCAST," qal Peregin. "Nemmen li s-salib ta' Malta huwa kunċett użat wisq u l-mod kif kien użat f'dan il-każ mhux wisq oriġinali lanqas. Il-fatt li kien kritikat bħala kopja ta' logo iktar antik iktar huwa riżultat ta' dan il-cliché marbut mas-salib, milli għax ikkupjat. Però, minkejja dan kollu l-logo jidher tajjeb u l-qarreja ta Lovin Malta vvotaw b'qawwa favur tiegħu. Għalhekk jidher li se jilħaq l-għan li nħoloq għalih. Faċilment nista' ngħid ukoll li huwa l-aqwa logo tal-Presidenza f'diversi snin," stqarr Peregin. Jeann Pierre Magro , konsulent u Transmedia Producer iddeskriva l-logo bħala wieħed li jiġbed l-għajn. "Catchy," hija l-kelma li juża. Żied li l-kuluri vibranti jgħajtu għall-attenzjoni. "Irrid nammetti li għall-bidu sibt l-iskema tal-kuluri kemxejn wisq, iżda mbagħad drajtha. Togħġobni t-taħlita bejn l-ispazji pożittivi u negattivi, battalja li hija viżibbli fil-kontinent f'mument qed jipprova jiddefinixxi u jirridifenexxi lilu nnifsu," qal Magro li żied kif m'hemmx dubju li d-disinn huwa ispirat mill-imgħoddi ta' pajjiżna. "Is-salib ta' Malta kif kien adottat tul is-snin huwa viżibbli ħafna. In-narattivi tagħna, kemm jekk koretti u kemm jekk le, huma marbuta ma' dak is-salib u jissimbolizza valuri u saħħa. Hemm ikoni lokali li huma marbuta ma' dan," jgħid Magro li jirreferi għal-luzzu u l-mitħna. Filwaqt li qal li jifhem l-ispirazzjoni inizzjali xtaq li jkun hemm espansjoni usa' tal-kunċett. "Filwaqt li nifhem li l-imgħoddi u l-wirt tagħna huma importanti, daqstant ieħor iffokat dwar il-futur," kompla jgħid b'lenti kritika. Iżda żied li fl-istess ħin wieħed irid jiftakar ir-relazzjoni qawwija bejn is-salib ta' Malta u l-kumpass medjevali. "Huwa interessanti li wieħed ikun jaf jekk l-artista kinetx ispirata minn dawn l-elementi. Jekk hu hekk allura l-logo għandu indikazzjoni ċara ta' fejn irridu mmorru," żied jiddikjara Magro li tenna li dik xi ħaġa li trid tgħidilna l-artista. Finalment jgħid: "L-istudenta li ddisinjat il-logo għamlet biċċa xogħol mill-aqwa."